《次九日登武山韵 其一》
明代·陈谟

寸怀能着几多愁，每向登临叹谬悠。黄菊翛翛冷彭泽，苍烟莽莽暗齐州。

光阴祗是留连客，酩酊何妨断送秋。有约不闻空怅望，来诗多趣苦为酬。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。